KYK: Rowers slaan toe buite DA se kantoor | Netwerk24
KYK: Rowers slaan toe buite DA se kantoor
Deur Maygene de Wee 15 September 2021 08:50
Selfone of internetroeteerders. Dit is wat vermoedelik in die vier bokse was wat Maandag voor die DA se federale kantore in Tuine, Kaapstad, deur vier gewapende mans geroof is.
Die vier mans het 'n afleweringsvoertuig van 'n koeriermaatskappy voorgelê wat toevallig ook dokumente by die DA se kantore moes aflewer. In 'n video wat die DA Dinsdag uitgereik het, kan gesien word hoe drie mans op hul eie verby die afleweringsvoertuig loop waar dit in Millstraat staan.
Hulle elkeen draai om, twee loop na die passasierskant van die voertuig, met een van die mans wat die passasiersdeur oopmaak. 'n Derde man wat gelyk het asof hy waggehou het, loop ook nader en kom help sy twee trawante.
Aan die bestuurderskant van die afleweringsvoertuig hou 'n wit motor stil en verhoed die bestuurder om uit te klim. Sy drie makkers neem vier klein bokse wat in die kajuitgedeelte van die afleweringsvoertuig was en klim daarmee in die wagtende wit voertuig, wat dan wegry.
Die bestuurder van die voertuig spring uit die afleweringsvoertuig en hardloop oor die straat.
Prewin Lombard, bestuurder van die koeriermaatskappy, het Woensdag bevestig dat dit hul afleweringsvoertuig was wat geteiken is. "Daar is gewoonlik selfone en/of routers in daardie dose," het hy gesê.
Volgens Lombard was die vier bokse vir vier verskillende kliënte bedoel. "Ons moes ook goed by die DA se kantore aflewer, maar dit was agterin die vragmotor toegesluit," het hy gesê. Daardie goed, vier palette met vermoedelik dokumente in, is Dinsdagmiddag by die DA afgelewer.
Intussen het die polisie gesê dat hulle drie mans vir die rooftog in hegtenis geneem het. Hulle is deur lede verbonde aan die blitspatrollie in Heideveld op die Kaapse Vlakte gevang. Ao. Joseph Swartbooi, polisiewoordvoerder, het gesê hul voertuig is Maandag naby Ascension-en Duynefonteinweg tot stilstand gebring nadat die besonderhede van die voertuig gesirkuleer is.
Drie mans (29, 32 en 39) is in hegtenis geneem en word in die gesig gestaar deur aanklagte van die besit van vermoedelik gesteelde goedere, besit van 'n ongelisensieerde vuurwapen en besit van 'n gesteelde voertuig.